मुख्यमंत्री आवास पर होगा कीर्तन दरबार व गुरू का लंगर सहारनपुर, मुजफ्फरनगर व देवबंद की संगतें होंगी कार्यक्रम में शामिल देवबंद (गौरव सिंघल)। देवबंद...
मुख्यमंत्री आवास पर होगा कीर्तन दरबार व गुरू का लंगर
सहारनपुर, मुजफ्फरनगर व देवबंद की संगतें होंगी कार्यक्रम में शामिल
देवबंद (गौरव सिंघल)। देवबंद सिख धर्म के संस्थापक साहिब श्री गुरूनानक देव जी महाराज का 550 वां प्रकाश पर्व उत्तर प्रदेश सरकार द्वारा हर्षोल्लास से मनाया जायेगा। इस अवसर पर निकलने वाला नगर कीर्तन लखनऊ में मुख्यमंत्री आवास पर रूकेगा और वहां कीर्तन दरबार आयोजित होने के बाद गुरू का लंगर बरताया जायेगा।
उत्तर प्रदेश अल्पसंख्यक आयोग के सदस्य सरदार सुखदर्शन सिंह बेदी ने दूरभाष पर बताया कि गुरूनानक· देव जी महाराज के 550 वें प्रकाश पर्व के उपलक्ष्य में कार्यक्रम आयोजित करने के लिए मुख्यमंत्री योगी आदित्यनाथ ने बुधवार को लखनऊ लोकभवन में सिख समाज के लोगों के साथ बैठक करते हुए कहा कि गुरू नानक देव जी के प्रकाश पर्व पर इसी माह जो नगर कीर्तन कानपुर से अयोध्या तक जायेगा। रात्रि में उसका विश्राम लखनऊ में कराया जायेगा। मुख्यंमत्री ने कहा कि नगर कीर्तन के लखनऊ पंहुचने पर उनके आवास पर कीर्तन दरबार आयोजित कर गुरू का लंगर बरतेगा। सरदार बेदी ने बताया कि नगर कीर्तन गुरूनानक देव जी चरण स्पर्श प्राप्त भूमि अयोध्या पर पंहुचकर सम्पंन्न होगा। अक्टूबर में राष्ट्रीय स्तर का सिख सम्मेलन होगा। उन्होंने बताया कि नगर कीर्तन में सहारनपुर, मुजफ्फरनगर व देवबंद की संगतें भी शामिल होंगी।
बैठक में राज्यमंत्री बलदेव सिंह औलख, उ.प्र. अल्पसंख्यक आयोग के सदस्य स. सुखदर्शन सिंह बेदी, गुरविंदर सिंह छाबड़ा विक्की, गुरभान सिंह आदि मौजूद थे।